Document ID: 32013D0189

Title and Content:
ΑΠΌΦΑΣΗ 2013/189/ΚΕΠΠΑ ΤΟΥ ΣΥΜΒΟΥΛΊΟΥ της 22ας Απριλίου 2013 για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) και την κατάργηση της κοινής δράσης 2008/550/ΚΕΠΠΑ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1, το άρθρο 42 παράγραφος 4 και το άρθρο 43 παράγραφος 2, Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφάλειας, Εκτιμώντας τα ακόλουθα: (1) Στις 18 Ιουλίου 2005, το Συμβούλιο εξέδωσε την κοινή δράση 2005/575/ΚΕΠΠΑ για την ίδρυση Ευρωπαϊκής Ακαδημίας Ασφάλειας και Άμυνας (εφεξής «ΕΑΑΑ») (1). Η συγκεκριμένη κοινή δράση αντικαταστάθηκε από την κοινή δράση 2008/550/ΚΕΠΠΑ του Συμβουλίου, της 23ης Ιουνίου 2008, για την ίδρυση Ευρωπαϊκής Ακαδημίας Ασφάλειας και Άμυνας (ΕΑΑΑ) (2). (2) Την 1η Δεκεμβρίου 2008, δυνάμει του άρθρου 13 της κοινής δράσης 2008/550/ΚΕΠΠΑ, η διευθύνουσα επιτροπή της ΕΑΑΑ συμφώνησε συστάσεις για τις μελλοντικές προοπτικές της ΕΑΑΑ. (3) Το Συμβούλιο, στα συμπεράσματά του της 8ης Δεκεμβρίου 2008, ενέκρινε τις ανωτέρω συστάσεις της διευθύνουσας επιτροπής. Ως εκ τούτου, η κοινή δράση 2008/550/ΚΕΠΠΑ πρέπει να αντικατασταθεί από νέα νομική πράξη, η οποία θα αντανακλά αυτές τις συστάσεις. (4) Οι εκπαιδευτικές δραστηριότητες στο πλαίσιο της ΕΑΑΑ θα αφορούν τον τομέα της κοινής πολιτικής ασφάλειας και άμυνας (ΚΠΑΑ), περιλαμβανομένων της επίλυσης συγκρούσεων και της σταθεροποίησης. (5) Κατά τη διάρκεια της αρχικής περιόδου που καλύπτεται από την παρούσα απόφαση, είναι σκόπιμο να βασίζεται η ΕΑΑΑ σε αποσπασμένο προσωπικό. (6) Δυνάμει της απόφασης 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (3), η ΕΥΕΔ πρέπει να παρέχει στην ΕΑΑΑ τη στήριξη που προηγουμένως παρείχε η Γενική Γραμματεία του Συμβουλίου, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: ΚΕΦΑΛΑΙΟ I ΙΔΡΥΣΗ, ΑΠΟΣΤΟΛΗ, ΣΤΟΧΟΙ ΚΑΙ ΚΑΘΗΚΟΝΤΑ Άρθρο 1 Ίδρυση Ιδρύεται Ευρωπαϊκή Ακαδημία Ασφάλειας και Άμυνας (ΕΑΑΑ). Άρθρο 2 Αποστολή Η ΕΑΑΑ παρέχει εκπαίδευση στρατηγικού επιπέδου στον τομέα της κοινής πολιτικής ασφάλειας και άμυνας (ΚΠΑΑ)της Ένωσης, στο ευρύτερο πλαίσιο της κοινής εξωτερικής πολιτικής και πολιτικής ασφάλειας (ΚΕΠΠΑ), προκειμένου να διαμορφωθεί και να προωθηθεί μια κοινή αντίληψη περί ΚΠΑΑ στο πολιτικό και στρατιωτικό προσωπικό, καθώς και προκειμένου να προσδιορισθούν και να διαδοθούν, μέσω των εκπαιδευτικών της δραστηριοτήτων, βέλτιστες πρακτικές σε θέματα ΚΠΑΑ. Άρθρο 3 Στόχοι Οι στόχοι της ΕΑΑΑ είναι οι εξής: α) να ενισχυθεί περαιτέρω η περί ασφάλειας και άμυνας κοινή ευρωπαϊκή νοοτροπία στο πλαίσιο της ΚΠΑΑ· β) να γίνει περισσότερο κατανοητή η ΚΠΑΑ ως αναπόσπαστο τμήμα της κοινής εξωτερικής πολιτικής και πολιτικής ασφάλειας (ΚΕΠΠΑ)· γ) να στελεχωθούν οι φορείς της ΕΕ με καταρτισμένο προσωπικό, ικανό να αντεπεξέρχεται σε όλα τα θέματα ΚΠΑΑ· δ) να στελεχωθούν οι διοικήσεις και το προσωπικό των κρατών μελών με καταρτισμένα άτομα, εξοικειωμένα με τις πολιτικές, τα θεσμικά όργανα και τις διαδικασίες της ΕΕ στον τομέα της ΚΕΠΠΑ· ε) να υποστηριχθούν οι συνεργασίες της ΕΕ στον τομέα της ΚΕΠΠΑ, ιδίως συνεργασίες με χώρες συμμετέχουσες σε αποστολές ΚΠΑΑ· στ) να προωθηθούν οι επαγγελματικές σχέσεις και επαφές μεταξύ των συμμετεχόντων στην εκπαίδευση ΚΠΑΑ. Όπου χρειάζεται, θα δοθεί η δέουσα προσοχή στη συνοχή με άλλες δράσεις της ΕΕ. Άρθρο 4 Καθήκοντα 1. Τα κύρια καθήκοντα της ΕΑΑΑ συνάδουν με την αποστολή και τους στόχους της όσον αφορά την οργάνωση και τη διεξαγωγή εκπαιδευτικών δραστηριοτήτων ΕΑΑΑ στον τομέα της ΚΠΑΑ. 2. Οι εκπαιδευτικές δραστηριότητες της ΕΑΑΑ περιλαμβάνουν: α) τον Ανώτατο Κύκλο Μαθημάτων της ΚΠΑΑ· β) τα Μαθήματα Κατεύθυνσης της ΚΠΑΑ· γ) μαθήματα της ΚΠΑΑ για ειδικευμένο κοινό ή με εξειδικευμένο αντικείμενο. Αναλαμβάνονται πρόσθετες εκπαιδευτικές δραστηριότητες, κατόπιν απόφασης της διευθύνουσας επιτροπής του άρθρου 8 («διευθύνουσα επιτροπή»). 3. Πέραν των δράσεων της παραγράφου 2, η ΕΑΑΑ: α) στηρίζει τις σχέσεις που συνάπτονται μεταξύ των ινστιτούτων που αναφέρονται στο άρθρο 5 παράγραφος 1 και συμμετέχουν στο δίκτυο του άρθρου αυτού («δίκτυο»)· β) διαχειρίζεται και αναπτύσσει περαιτέρω το σύστημα διαδικτυακής τηλεδιδασκαλίας (IDL) προς υποστήριξη των εκπαιδευτικών δραστηριοτήτων της ΚΠΑΑ· γ) αναπτύσσει και παράγει εκπαιδευτικό υλικό για την ενωσιακή εκπαίδευση σε θέματα ΚΠΑΑ, στηριζόμενη ωσαύτως στο ήδη υπάρχον σχετικό υλικό· δ) χειρίζεται ένα δίκτυο για τον σύλλογο αποφοίτων, στον οποίο ανήκουν πρώην εκπαιδευόμενοι· ε) υποστηρίζει προγράμματα ανταλλαγών στον τομέα της ΚΠΑΑ μεταξύ των εκπαιδευτικών ινστιτούτων των κρατών μελών· στ) συνεισφέρει στο ετήσιο εκπαιδευτικό πρόγραμμα της ΕΕ σε θέματα ΚΕΠΠΑ· ζ) στηρίζει τη διαχείριση της εκπαίδευσης στον τομέα της πρόληψης κρίσεων και της μη στρατιωτικής διαχείρισης κρίσεων· η) οργανώνει και διεξάγει ετήσιο συνέδριο στρατιωτικών και πολιτικών ειδικών ΚΕΠΠΑ από εκπαιδευτικά ινστιτούτα και υπουργεία κρατών μελών και εξωτερικούς εκπαιδευτικούς φορείς, αν χρειάζεται· και θ) επανεξετάζει ετησίως τη λειτουργία της βάσει των στόχων του άρθρου 3. 4. Οι εκπαιδευτικές δραστηριότητες της ΕΑΑΑ διεξάγονται από το δίκτυο. 5. Ως μέρος του δικτύου ΕΑΑΑ, το Ινστιτούτο Μελετών της Ευρωπαϊκής Ένωσης για Θέματα Ασφάλειας (ΙΜΕΕΘΑ) στηρίζει τις εκπαιδευτικές δραστηριότητες της ΕΑΑΑ, ιδιαίτερα μέσω δημοσιεύσεων του ΙΜΕΕΘΑ και διαλέξεων από ερευνητές του ΙΜΕΕΘΑ, και συνεισφέροντας στο σύστημα διαδικτυακής τηλεδιδασκαλίας (IDL) της ΕΑΑΑ. ΚΕΦΑΛΑΙΟ II ΟΡΓΑΝΩΣΗ Άρθρο 5 Δίκτυο 1. Η ΕΑΑΑ οργανώνεται ως δίκτυο το οποίο συγκεντρώνει πολιτικά και στρατιωτικά ινστιτούτα, κολέγια, ακαδημίες, πανεπιστήμια, οργανισμούς και άλλους φορείς ασφαλείας και αμύνης εντός της ΕΕ όπως ορίζονται από τα κράτη μέλη και το Ινστιτούτο Μελετών της Ευρωπαϊκής Ένωσης για Θέματα Ασφάλειας (ΙΜΕΕΘΑ) (εφεξής «ινστιτούτα») προκειμένου να στηρίζει τη διεξαγωγή του εκπαιδευτικού έργου στον τομέα της ΚΠΑΑ. 2. Η ΕΑΑΑ αποκτά στενούς δεσμούς με τα θεσμικά όργανα και τους σχετικούς οργανισμούς της ΕΕ, ιδιαίτερα με την Ευρωπαϊκή Αστυνομική Ακαδημία (CEPOL). 3. Η ΕΑΑΑ λειτουργεί υπό τη γενική ευθύνη της Ύπατης Εκπροσώπου της Ένωσης σε θέματα εξωτερικής πολιτικής και πολιτικής ασφαλείας (εφεξής «Ύπατη Εκπρόσωπος»). Άρθρο 6 Δικαιοπρακτική ικανότητα 1. Η ΕΑΑΑ διαθέτει την απαιτούμενη δικαιοπρακτική ικανότητα προκειμένου να εκπληρώνει τα καθήκοντα και τους στόχους της, να συνάπτει τις συμβάσεις και τους διοικητικούς διακανονισμούς που απαιτούνται για τη λειτουργία της, επίσης για την απόσπαση προσωπικού, να αποκτά εξοπλισμό, ιδιαίτερα εκπαιδευτικό εξοπλισμό, να κατέχει τραπεζικούς λογαριασμούς και να συμμετέχει σε νομικές διαδικασίες. 2. Κάθε υπαιτιότητα που προκύπτει από συμβάσεις που έχει συνάψει η ΕΑΑΑ καλύπτεται από τα διατιθέμενα σε αυτήν κονδύλια δυνάμει των άρθρων 14, 15 και 16. Άρθρο 7 Οργανωτική δομή Ιδρύονται τα ακόλουθα όργανα στο πλαίσιο της ΕΑΑΑ: α) διευθύνουσα επιτροπή, η οποία είναι υπεύθυνη για τον γενικό συντονισμό και τη διεύθυνση των εκπαιδευτικών δραστηριοτήτων της ΕΑΑΑ· β) εκτελεστικό ακαδημαϊκό συμβούλιο (εφεξής «το συμβούλιο»), το οποίο διασφαλίζει την ποιότητα και τη συνοχή των εκπαιδευτικών δραστηριοτήτων της ΕΑΑΑ· γ) ο προϊστάμενος της ΕΑΑΑ, με ευθύνη για την οικονομική και διοικητική διαχείριση της ΕΑΑΑ, ο οποίος βοηθά την διευθύνουσα επιτροπή και το εκτελεστικό ακαδημαϊκό συμβούλιο όσον αφορά την οργάνωση και τη διαχείριση των δραστηριοτήτων ΕΑΑΑ· δ) η γραμματεία ΕΑΑΑ (εφεξής «η γραμματεία») που συντρέχει τον προϊστάμενο της ΕΑΑΑ στην εκπλήρωση των καθηκόντων του. Άρθρο 8 Διευθύνουσα επιτροπή 1. Η διευθύνουσα επιτροπή, η οποία αποτελείται από έναν εκπρόσωπο που διορίζει κάθε κράτος μέλος, είναι το όργανο λήψης αποφάσεων της ΕΑΑΑ. Κάθε μέλος της επιτροπής μπορεί να εκπροσωπείται ή να συνοδεύεται από αναπληρωτή. 2. Στις συνεδριάσεις της διευθύνουσας επιτροπής, τα μέλη της μπορούν να συνοδεύονται από εμπειρογνώμονες. 3. Πρόεδρος της διευθύνουσας επιτροπής είναι ένας εκπρόσωπος της Ύπατης Εκπροσώπου με κατάλληλη εμπειρία. Η διευθύνουσα επιτροπή συνέρχεται τουλάχιστον δύο φορές κατ’ έτος. 4. Αντιπρόσωποι των κρατών που προσχωρούν στην ΕΕ μπορούν να παραστούν στις συνεδριάσεις της διευθύνουσας επιτροπής ως ενεργοί παρατηρητές. 5. Στις συνεδριάσεις της διευθύνουσας επιτροπής συμμετέχουν, χωρίς δικαίωμα ψήφου, ο προϊστάμενος της ΕΑΑΑ, ο πρόεδρος του εκτελεστικού ακαδημαϊκού συμβουλίου και, όπου απαιτείται, οι πρόεδροι των διαφορετικών συνθέσεών του και ένας εκπρόσωπος της Επιτροπής. 6. Τα καθήκοντα της διευθύνουσας επιτροπής είναι: α) να καταρτίζει το ετήσιο ακαδημαϊκό πρόγραμμα της ΕΑΑΑ, βασιζόμενη στο εκπαιδευτικό σχέδιο της ΕΑΑΑ· β) να παρέχει γενική καθοδήγηση στο εκτελεστικό ακαδημαϊκό συμβούλιο κατά την εκτέλεση του έργου του· γ) να εγκρίνει και να επανεξετάζει τακτικά το εκπαιδευτικό σχέδιο της ΕΑΑΑ στο οποίο αντανακλώνται οι εκπαιδευτικές απαιτήσεις της ΕΑΑΑ· δ) να επιλέγει το κράτος μέλος (ή τα κράτη μέλη) που θα φιλοξενεί τις εκπαιδευτικές δραστηριότητες της ΕΑΑΑ και τα ιδρύματα που θα τις φέρουν εις πέρας· ε) να εκπονεί και να συμφωνεί για τη συνοπτική διδακτέα ύλη για το σύνολο των εκπαιδευτικών δραστηριοτήτων της ΕΑΑΑ· στ) να λαμβάνει υπόψη τις εκθέσεις αξιολόγησης των μαθημάτων και να εγκρίνει τη γενική ετήσια έκθεση για τις εκπαιδευτικές δραστηριότητες της ΕΑΑΑ, που θα διαβιβάζονται στα αρμόδια όργανα του Συμβουλίου· ζ) να διορίζει τους προέδρους του εκτελεστικού ακαδημαϊκού συμβουλίου και των διαφορετικών συνθέσεών του για θητεία τουλάχιστον δύο ακαδημαϊκών ετών· η) να λαμβάνει τις απαραίτητες αποφάσεις όσον αφορά τη λειτουργία της ΕΑΑΑ υπό την προϋπόθεση ότι για αυτές τις αποφάσεις αρμόδια δεν είναι άλλα όργανα· θ) να εγκρίνει τον ετήσιο προϋπολογισμό και κάθε διορθωτικό προϋπολογισμό, ενεργώντας κατόπιν προτάσεων του επικεφαλής της ΕΑΑΑ· ι) να εγκρίνει τους ετήσιους λογαριασμούς και να απαλλάσσει τον επικεφαλής της ΕΑΑΑ· ια) να εγκρίνει πρόσθετους κανόνες που ισχύουν για τις δαπάνες που διαχειρίζεται η ΕΑΑΑ· ιβ) να εγκρίνει κάθε χρηματοδοτική συμφωνία και/ή τεχνικό διακανονισμό με την Επιτροπή, την ΕΥΕΔ ή κράτος μέλος σχετικά με τη χρηματοδότηση και/ή την εκτέλεση των δαπανών της ΕΑΑΑ· ιγ) να εγκρίνει τους κανόνες που ισχύουν για το προσωπικό που έχει αποσπασθεί στην ΕΑΑΑ· ιδ) να ανοίξει μια εκπαιδευτική δραστηριότητα ΕΑΑΑ στη συμμετοχή τρίτων χωρών μέσα στο γενικό πλαίσιο της Επιτροπής Πολιτικής και Ασφάλειας. 7. Η διευθύνουσα επιτροπή εγκρίνει τον εσωτερικό της κανονισμό. 8. Η διευθύνουσα επιτροπή αποφασίζει με ειδική πλειοψηφία, ως ορίζεται στον τίτλο II του πρωτοκόλλου αριθ. 36 σχετικά με τις μεταβατικές διατάξεις που προσαρτάται στις Συνθήκες για την ΕΕ και για τη λειτουργία της ΕΕ. Άρθρο 9 Εκτελεστικό ακαδημαϊκό συμβούλιο 1. Το εκτελεστικό ακαδημαϊκό συμβούλιο απαρτίζεται από ανώτατους εκπροσώπους των πολιτικών και στρατιωτικών ινστιτούτων και λοιπών φορέων που ορίζονται από τα κράτη μέλη για την υποστήριξη της υλοποίησης των εκπαιδευτικών δραστηριοτήτων της ΕΑΑΑ. Οσάκις παρουσιάζονται δύο ή περισσότεροι εκπρόσωποι από ένα κράτος μέλος, απαρτίζουν μαζί μία και μόνη αντιπροσωπεία. 2. Ο πρόεδρος του εκτελεστικού ακαδημαϊκού συμβουλίου διορίζεται από τη διευθύνουσα επιτροπή μεταξύ των μελών του. 3. Εκπρόσωποι της ΕΥΕΔ και της Επιτροπής καλούνται να παρίστανται στις συνεδριάσεις του εκτελεστικού ακαδημαϊκού συμβουλίου. 4. Είναι δυνατόν να κληθούν επίσης στις συνεδριάσεις του εκτελεστικού ακαδημαϊκού συμβουλίου εμπειρογνώμονες από τον ακαδημαϊκό χώρο και ανώτατοι αξιωματούχοι εθνικών και ενωσιακών οργανισμών. 5. Τα καθήκοντα του εκτελεστικού ακαδημαϊκού συμβουλίου είναι: α) να παρέχει συμβουλές και να διατυπώνει συστάσεις σε ακαδημαϊκά θέματα προς τη διευθύνουσα επιτροπή· β) να εφαρμόζει, μέσω του δικτύου της ΕΑΑΑ, το συμφωνηθέν ετήσιο ακαδημαϊκό πρόγραμμα· γ) να επιβλέπει το προηγμένο σύστημα διαδικτυακής τηλεδιδασκαλίας (IDL)· δ) να καταρτίζει λεπτομερώς τη διδακτέα ύλη για το σύνολο του εκπαιδευτικού έργου της ΕΑΑΑ, βασιζόμενο στην εγκεκριμένη συνοπτική διδακτέα ύλη· ε) να διασφαλίζει τον γενικό συντονισμό των εκπαιδευτικών δραστηριοτήτων της ΕΑΑΑ μεταξύ όλων των ινστιτούτων· στ) να επανεξετάζει το επίπεδο των εκπαιδευτικών δραστηριοτήτων ΕΑΑΑ που υλοποιήθηκαν κατά το προηγούμενο ακαδημαϊκό έτος· ζ) να υποβάλλει στη διευθύνουσα επιτροπή προτάσεις για τις εκπαιδευτικές δραστηριότητες ΕΑΑΑ του επόμενου ακαδημαϊκού έτους· η) να διασφαλίζει τη συστηματική αξιολόγηση του συνόλου του εκπαιδευτικού έργου της ΕΑΑΑ και να εγκρίνει τις εκθέσεις αξιολόγησης των μαθημάτων· θ) να συμβάλλει στην κατάρτιση του σχεδίου της γενικής ετήσιας έκθεσης για τις δραστηριότητες της ΕΑΑΑ. 6. Για την εκτέλεση των καθηκόντων του, το εκτελεστικό ακαδημαϊκό συμβούλιο μπορεί να συνεδριάζει σε διαφορετικές εξειδικευμένες κατά έργο συνθέσεις. Το εκτελεστικό ακαδημαϊκό συμβούλιο καταρτίζει τους κανόνες και τις ρυθμίσεις που διέπουν τη δημιουργία και τη λειτουργία των ανωτέρω συνθέσεων, οι οποίες συμφωνούνται από τη διευθύνουσα επιτροπή. 7. Ο εσωτερικός κανονισμός του εκτελεστικού ακαδημαϊκού συμβουλίου θεσπίζεται από τη διευθύνουσα επιτροπή. Άρθρο 10 Προϊστάμενος της ΕΑΑΑ 1. Ο προϊστάμενος της ΕΑΑΑ είναι αρμόδιος για την οργάνωση και τη διαχείριση των εκπαιδευτικών δραστηριοτήτων της ΕΑΑΑ. Στηρίζει το έργο της διευθύνουσας επιτροπής και του εκτελεστικού ακαδημαϊκού συμβουλίου σε αυτό τον τομέα. Ενεργεί ως εκπρόσωπος της ΕΑΑΑ όσον αφορά τις εκπαιδευτικές δραστηριότητες ΕΑΑΑ εντός και εκτός του δικτύου. Συγκεκριμένα, ο προϊστάμενος της ΕΑΑΑ: α) προβαίνει σε όλες τις απαραίτητες ενέργειες, περιλαμβανομένων της έγκρισης εσωτερικών διοικητικών εγκυκλίων και της δημοσίευσης ανακοινώσεων, ώστε να διασφαλίζεται η αποτελεσματική ροή του εκπαιδευτικού έργου της ΕΑΑΑ· β) εκπονεί το προσχέδιο της ετήσιας έκθεσης και του προγράμματος εργασίας της ΕΑΑΑ, τα οποία υποβάλλονται στη διευθύνουσα επιτροπή, βάσει προτάσεως του εκτελεστικού ακαδημαϊκού συμβουλίου· γ) συντονίζει την εφαρμογή του προγράμματος εργασίας της ΕΑΑΑ· δ) διατηρεί επαφές με τις αρμόδιες αρχές των κρατών μελών· ε) διατηρεί επαφές με τους αρμόδιους εξωτερικούς εκπαιδευτικούς φορείς στον τομέα της ΚΠΑΑ· στ) όπου απαιτείται, συνάπτει τεχνικούς διακανονισμούς που αφορούν το εκπαιδευτικό έργο της ΕΑΑΑ με τις αρμόδιες αρχές και τους εκπαιδευτικούς φορείς στον τομέα της ΚΠΑΑ· ζ) εκτελεί οποιοδήποτε άλλο καθήκον του ανατίθεται από τη διευθύνουσα επιτροπή. 2. Ο προϊστάμενος της ΕΑΑΑ είναι υπεύθυνος για την οικονομική και διοικητική διαχείριση της ΕΑΑΑ, και ιδίως: α) συντάσσει και υποβάλλει στη διευθύνουσα επιτροπή το σχέδιο προϋπολογισμού· β) εγκρίνει τους προϋπολογισμούς, μετά την έγκρισή τους από τη διευθύνουσα επιτροπή· γ) είναι ο διατάκτης για τον προϋπολογισμό της ΕΑΑΑ· δ) ανοίγει έναν ή περισσότερους τραπεζικούς λογαριασμούς για την ΕΑΑΑ· ε) διαπραγματεύεται, υποβάλλει στη διευθύνουσα επιτροπή και συνάπτει χρηματοδοτικές συμφωνίες και/ή τεχνικές συμφωνίες με την Επιτροπή, την ΕΥΕΔ ή τα κράτη μέλη για τη χρηματοδότηση και/ή την εκτέλεση των δαπανών της ΕΑΑΑ· στ) διαπραγματεύεται και υπογράφει για την ΕΑΑΑ κάθε ανταλλαγή επιστολών για την απόσπαση προσωπικού της γραμματείας στην ΕΑΑΑ· ζ) γενικά αντιπροσωπεύει την ΕΑΑΑ σε όλες τις νομικές πράξεις με οικονομικές επιπτώσεις· η) υποβάλλει στη διευθύνουσα επιτροπή τους ετήσιους λογαριασμούς της ΕΑΑΑ. 3. Ο προϊστάμενος της ΕΑΑΑ διορίζεται από την Ύπατη Εκπρόσωπο, κατόπιν διαβούλευσης της διευθύνουσας επιτροπής. Διορίζεται ως μέλος της ΕΥΕΔ για το διάστημα της θητείας του. Τα κράτη μέλη προτείνουν υποψηφίους για τη θέση του προϊσταμένου της ΕΑΑΑ. Τα όργανα της ΕΕ και ο προσωπικό της ΕΥΕΔ μπορούν να υποβάλουν αίτηση για τη θέση αυτή κατά τους εφαρμοστέους κανόνες. 4. Ο προϊστάμενος της ΕΑΑΑ λογοδοτεί στη διευθύνουσα επιτροπή για τις πράξεις του. Άρθρο 11 Γραμματεία ΕΑΑΑ 1. Η γραμματεία βοηθά τον προϊστάμενο της ΕΑΑΑ στην εκπλήρωση των καθηκόντων του. 2. Ο προϊστάμενος της ΕΑΑΑ, βοηθούμενος από ένα συμβούλιο επιλογής, είναι υπεύθυνος για την επιλογή του προσωπικού της γραμματείας. 3. Η γραμματεία επικουρεί τη διευθύνουσα επιτροπή, το συμβούλιο και τα διάφορα όργανα κατά την οργάνωση των εκπαιδευτικών δραστηριοτήτων ΕΑΑΑ. 4. Κάθε ινστιτούτο ορίζει σημείο επαφής με τη γραμματεία, προκειμένου να αντιμετωπίζονται τα οργανωτικά και διοικητικά ζητήματα που σχετίζονται με την οργάνωση των εκπαιδευτικών δραστηριοτήτων της ΕΑΑΑ. 5. Η γραμματεία συνεργάζεται στενά την Επιτροπή και με την ΕΥΕΔ. Άρθρο 12 Προσωπικό της ΕΑΑΑ 1. Το προσωπικό της ΕΑΑΑ απαρτίζεται από: α) προσωπικό αποσπασμένο στην ΕΑΑΑ από τα θεσμικά όργανα της ΕΕ, την ΕΥΕΔ και τους οργανισμούς της ΕΕ· β) εθνικούς εμπειρογνώμονες αποσπασμένους στην ΕΑΑΑ από τα κράτη μέλη. 2. Η ΕΑΑΑ μπορεί να δέχεται ασκούμενους και επιστημονικούς συνεργάτες. 3. Η διευθύνουσα επιτροπή, ενεργώντας κατόπιν πρότασης της Ύπατης Εκπροσώπου, ορίζει, εφόσον απαιτείται, τους όρους που ισχύουν για τους ασκούμενους και τους επιστημονικούς συνεργάτες. 4. Η απόφαση της Ύπατης Εκπροσώπου της ΕΕ για τις εξωτερικές υποθέσεις και την πολιτική ασφαλείας, της 23ης Μαρτίου 2011, για τον καθορισμό του καθεστώτος που εφαρμόζεται στους αποσπασμένους στην Ευρωπαϊκή Υπηρεσία Εξωτερικής Δράσης εθνικούς εμπειρογνώμονες (4), θα ισχύει κατ’ αναλογία και για τους εθνικούς εμπειρογνώμονες που είναι αποσπασμένοι στην ΕΑΑΑ από τα κράτη μέλη. ΚΕΦΑΛΑΙΟ III ΧΡΗΜΑΤΟΔΟΤΗΣΗ Άρθρο 13 Συνεισφορές σε είδος στις εκπαιδευτικές δραστηριότητες ΕΑΑΑ 1. Κάθε κράτος μέλος, θεσμικό όργανο της ΕΕ, οργανισμός της ΕΕ, ινστιτούτο και η ΕΥΕΔ επιβαρύνεται με όλα τα έξοδα συμμετοχής του στην ΕΑΑΑ, στα οποία συμπεριλαμβάνονται οι μισθοί, τα επιδόματα, τα έξοδα ταξιδίου και διαμονής, καθώς και με τα έξοδα που σχετίζονται με την οργανωτική και διοικητική υποστήριξη των εκπαιδευτικών δραστηριοτήτων της ΕΑΑΑ. 2. Οι συμμετέχοντες επιβαρύνονται με όλα τα έξοδα συμμετοχής τους. Άρθρο 14 Υποστήριξη από την ΕΥΕΔ 1. Η ΕΥΕΔ επιβαρύνεται με τα έξοδα που προκύπτουν από τη φιλοξενία του προϊστάμενου της ΕΑΑΑ και της γραμματείας εντός των εγκαταστάσεών της, περιλαμβανομένων εξόδων λόγω χρήσης υπολογιστών, καθώς και με τα έξοδα που προκύπτουν από την απόσπαση του προϊστάμενου της ΕΑΑΑ και την απόσπαση ενός βοηθού στη γραμματεία. 2. Η ΕΥΕΔ παρέχει στην ΕΑΑΑ την απαιτούμενη διοικητική στήριξη προκειμένου να προσλαμβάνει και να διαχειρίζεται το προσωπικό της και προκειμένου να εκτελεί τον προϋπολογισμό της. 3. Ο προϊστάμενος της ΕΑΑΑ διαπραγματεύεται τον τεχνικό διακανονισμό με την ΕΥΕΔ για τη στήριξη που αυτή παρέχει, τον οποίο εγκρίνει η διευθύνουσα επιτροπή. Άρθρο 15 Εθελούσιες συνεισφορές 1. Για τη χρηματοδότηση ειδικών δραστηριοτήτων, η ΕΑΑΑ μπορεί να λαμβάνει εθελούσιες συνεισφορές από τα κράτη μέλη και τα ινστιτούτα ή από άλλους χρηματοδότες. Η ΕΑΑΑ διαχειρίζεται τις εν λόγω συνεισφορές ως έσοδα ειδικού προορισμού. 2. Τους τεχνικούς διακανονισμούς για τις συνεισφορές της παραγράφου 1 διαπραγματεύεται ο προϊστάμενος της ΕΑΑΑ και εγκρίνει η διευθύνουσα επιτροπή. Άρθρο 16 Συνεισφορά από τον προϋπολογισμό ΕΕ 1. Η ΕΑΑΑ λαμβάνει ετήσια συνεισφορά από τον γενικό προϋπολογισμό της Ευρωπαϊκής Ένωσης. Η εν λόγω συνεισφορά καλύπτει έξοδα προς στήριξη των εκπαιδευτικών δραστηριοτήτων ΕΑΑΑ και των εθνικών εμπειρογνωμόνων που αποσπώνται από τα κράτη μέλη στην ΕΑΑΑ. 2. Το ποσό δημοσιονομικής αναφοράς που προορίζεται για την κάλυψη των δαπανών της ΕΑΑΑ κατά τους πρώτους 12 μήνες ύστερα από τη σύναψη της χρηματοδοτικής συμφωνίας η οποία αναφέρεται στην παράγραφο 3, είναι 535 000 EUR. Τα ποσά δημοσιονομικής αναφοράς που προορίζονται για την κάλυψη των δαπανών της ΕΑΑΑ σε μεταγενέστερες περιόδους καθορίζονται από το Συμβούλιο. 3. Μετά την απόφαση του Συμβουλίου της παραγράφου 2, τη χρηματοδοτική συμφωνία με την Επιτροπή τη διαπραγματεύεται ο προϊστάμενος της ΕΑΑΑ και την εγκρίνει η διευθύνουσα επιτροπή. Άρθρο 17 Δημοσιονομικοί κανόνες Οι δημοσιονομικοί κανόνες που ορίζονται στο παράρτημα ισχύουν για τις δαπάνες που καλύπτονται από την ΕΑΑΑ και τη χρηματοδότηση των εν λόγω δαπανών. ΚΕΦΑΛΑΙΟ IV ΔΙΑΦΟΡΕΣ ΔΙΑΤΑΞΕΙΣ Άρθρο 18 Συμμετοχή στις εκπαιδευτικές δραστηριότητες της ΕΑΑΑ 1. Η συμμετοχή στις εκπαιδευτικές δραστηριότητες της ΕΑΑΑ επιτρέπεται σε πολίτες όλων των κρατών μελών και των υπό προσχώρηση κρατών. Τα ινστιτούτα που τις διοργανώνουν και τις διεξάγουν μεριμνούν ώστε να εφαρμόζεται άνευ εξαιρέσεων αυτή η αρχή. Η συμμετοχή στις εκπαιδευτικές δραστηριότητες της ΕΑΑΑ επιτρέπεται επίσης, βάσει αρχής, σε πολίτες χωρών υποψήφιων προς προσχώρηση στην ΕΕ και, όπου απαιτείται, λοιπών τρίτων χωρών. 2. Οι συμμετέχοντες είναι πολιτικό και στρατιωτικό προσωπικό το οποίο ασχολείται με τις στρατηγικές παραμέτρους της ΚΠΑΑ και εμπειρογνώμονες που αναλαμβάνουν δράση στις αποστολές ή τις επιχειρήσεις της ΚΠΑΑ. Είναι δυνατόν να κληθούν να συμμετάσχουν σε εκπαιδευτικές δραστηριότητες της ΕΑΑΑ, μεταξύ άλλων, εκπρόσωποι διεθνών οργανισμών, μη κυβερνητικών οργανώσεων, ακαδημαϊκών ιδρυμάτων και ΜΜΕ, καθώς και μέλη της επιχειρηματικής κοινότητας. 3. Κάθε συμμετέχων που ολοκληρώνει κύκλο μαθημάτων της ΕΑΑΑ λαμβάνει πιστοποιητικό υπογεγραμμένο από την Ύπατη Εκπρόσωπο. Οι λεπτομέρειες του πιστοποιητικού επανεξετάζονται από τη διευθύνουσα επιτροπή. Το πιστοποιητικό αναγνωρίζεται από τα κράτη μέλη και τα θεσμικά όργανα της ΕΕ. Άρθρο 19 Συνεργασία Η ΕΑΑΑ συνεργάζεται με διεθνείς οργανισμούς και άλλους σχετικούς φορείς, όπως εθνικά εκπαιδευτικά ινστιτούτα τρίτων χωρών, και αντλεί διδάγματα από την εμπειρία τους. Άρθρο 20 Κανονισμοί περί ασφάλειας Οι διατάξεις της απόφασης 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών (5), ισχύουν για την ΕΑΑΑ. ΚΕΦΑΛΑΙΟ V ΤΕΛΙΚΕΣ ΔΙΑΤΑΞΕΙΣ Άρθρο 21 Ροή εργασιών Οι κανόνες και οι κανονισμοί που θεσπίστηκαν για την εφαρμογή της κοινής δράσης 2008/550/ΚΕΠΠΑ εξακολουθούν να ισχύουν για την εφαρμογή της παρούσας απόφασης, εφόσον συνάδουν με τις διατάξεις της παρούσας απόφασης και έως ότου τροποποιηθούν ή καταργηθούν. Άρθρο 22 Κατάργηση Η κοινή δράση 2008/550/ΚΕΠΠΑ καταργείται. Άρθρο 23 Επανεξέταση, έναρξη και λήξη ισχύος 1. Η παρούσα απόφαση αρχίζει να ισχύει την 1η Απριλίου 2013 και επανεξετάζεται όταν χρειάζεται και το αργότερο έξι μήνες πριν λήξει. 2. Η παρούσα απόφαση λήγει τέσσερα έτη ύστερα από την ημερομηνία σύναψης της χρηματοδοτικής συμφωνίας η οποία αναφέρεται στο άρθρο 16 παράγραφος 3. Λουξεμβούργο, 22 Απριλίου 2013.

Classification Labels:
305
304

Label Descriptions:
{"305": "Εκπαιδευτικά Ιδρύματα", "304": "ΕΚΠΑΙΔΕΥΣΗ"}

EuroVoc IDs (Original): 873
1074
5640
4060

EuroVoc IDs (Expanded): 873
1074
5640
4060

Dataset Source: meu

Split: test